Imtella' Ottubru 1, 2020 - Aġġornata 1 Ta' Ottubru, 2020 5:09pm Ottubru sar sinonimu mal-kampanja annwali 'Pink October' li din is-sena mhux se tiffoka biss fuq il-kanċer tas-sider. Waqt it-tnedija simbolika fuq zebra crossing li nżebgħet bl-ilwien bojod u roża, iċ-Chairperson tal-Fondazzjoni Marigold, Michelle Muscat qalet li din is-sena l-messaġġ ewlieni hu li kulħadd jitgħallem jiċċekkja lilu nnifsu għal xi sintomi. B'zebra crossing miżbugħa bi strixxi bojod u roża tefgħa ta' ġebla miċ-ċentru nazzjonali għal screening tal-kanċer f'xatt Lascaris il-Belt, iċ-Chairperon tal-Fondazzjoni Marigold, Michelle Muscat bdiet kampanja nazzjonali mifruxa fuq xahrejn Pink October u Movember. Għalkemm f'Ottubru jitqanqal aktar għarfien fuq il-ħtieġa li n-nisa jaċċettaw l-istedina għall-iscreening tal-kanċer tas-sider, għat-tieni sena konsekuttiva qed tinbeda wkoll il-kampanja Movember. "October-November allura l-kampanji tagħna jitilgħu b'mod parallel waqt li aħna qed nindirizzaw lin-nisa qed nindirizzaw ukoll lill-irġiel speċjalment fuq iż-żewġ kanċer tal-prostata u t-testikoli" qalet is-sinjura Muscat. Is-Sinjura Muscat spjegat li din is-sena l-kampanja se tieħu bixra kemmxejn provokattiva iżda l-ħsieb ewlieni hu li tqanqal aktar kurżità għall-edukazzjoni u l-azzjoni mmedjata. "Ħafna nies ma jkunux jafu bihom dawn l-affarijiet u għalhekk l-importanza li nitgħallmu niċċekkjaw, is-slogan ta' din is-sena, learn to check biex inti ddaħħalha bħala rutina f'ħajtek u kif tiċċekkja wkoll". Matul il-kampanja tas-sena li għaddiet, il-Fondazzjoni Marigold ġabret €176,000 li parti sostanzjali minnhom intużaw għax-xiri ta' magna sofistikata oħra għall-iscreening tal-kanċer waqt li l-kumplament ingħataw lill-għaqdiet mhux governattivi li jagħtu appoġġ lill-persuni morda bil-kanċer.